钦定古今图书集成/历象汇编/岁功典/第021卷 > 辽
## 钦定古今图书集成/历象汇编/岁功典/第021卷 > 辽

辽以元旦受群臣朝贺，仍率群臣诣皇太后行礼。
按《辽史礼志》正旦朝贺仪，臣僚并诸国使昧爽入朝，
奏班齐。皇帝升殿坐。契丹舍人殿上通讫，引契丹臣
僚东洞门入，引汉人臣僚并诸国使西洞门入，合班，
舞蹈，五拜，鞠躬，平身。引亲王东阶上殿栏内褥位，俛
伏跪。自通全御臣某等祝寿讫，伏，兴，退。引东阶下殿，
复位，舞蹈，五拜毕，鞠躬。宣徽使殿上鞠躬，奏臣宣答
称“有敕”，班首以下听制讫，再拜，鞠躬。宣徽传宣云：“履
新之庆，与公等同之。”舍人赞谢宣谕，拜，舞蹈，五拜。赞
各祗候，分班引出，引班首西阶上殿，奏表目讫，教坊
起居贺，十二拜毕，赞各祗候。引契丹、汉人臣僚并诸
国使东西洞门入，合班再拜。赞进酒，引亲王东阶上
殿，就栏内褥位，搢笏，执台盏进酒讫，退复褥位置台，
出笏，少前俯跪。“自《通全》御臣某等谨进千万岁寿酒。”
俯伏，兴，退复褥位，与殿下臣僚皆再拜鞠躬，候宣徽
使殿上鞠躬奏，臣宣答称“有制”，亲王以下再拜如初
仪。传宣云：“饮公等寿酒，与公等内外同庆。”舍人赞谢，
宣谕如初。赞各祗候。亲王搢笏执台，殿下臣僚分班。
皇帝饮酒，教坊奏乐，殿上下臣僚皆拜称“万岁。”赞各
祗候乐止，教坊再拜。皇帝卒饮，亲王进受盏，复褥位，
置台盏，出笏揖臣僚合班，引亲王东阶下殿，复位，鞠
躬，再拜。赞“各祗候”，分班引出。皇帝起诣皇太后殿，臣
僚并诸国使皆从。皇太后升殿，皇帝东方侧坐，引契
丹、汉人臣僚并诸国使两洞门入班称贺、进酒，皆如
皇帝之仪。毕，引出。教坊入起居、进酒亦如之。皇太后
宣答称：“圣旨。”契丹班谢，宣宴，上殿，就位立。汉人臣僚
并诸国使东洞门入，丹墀东方，面西鞠躬。舍人鞠躬，
通文武百僚宰臣某以下谢宣宴，再拜。出班致词讫，
退复位，舞蹈，五拜。赞“各上殿祗候。”引宰臣以下并诸
国使副方裀朵殿，臣僚西阶上殿，就位立，不应坐臣
僚并于西洞门出。二人监盏，教坊再拜，赞各上阶下
殿谢宴，如皇太后生辰仪。　又按《乐志》，“正月朔日朝
贺，用宫悬雅乐，元会用大乐，曲破后用散乐，角抵终
之。是夜，皇帝宴饮用国乐。”